દાદર પોલીસ-સ્ટેશનનાં અસિસ્ટન્ટ પોલીસ-ઇન્સ્પેક્ટર દીપાલી કુલકર્ણીએ આરોપીની કાર્યપદ્ધતિ વિશે જણાવ્યું હતું કે ‘નાસિર મુંબઈના વિવિધ વિસ્તારોના કચરો વીણનારાઓ તથા પાકીટમારો સાથે સંપર્ક જાળવીને તેમને ૫૦થી ૧૦૦ રૂપિયા ચૂકવીને ડિસ્કાર્ડેડ તથા ઇનઍક્ટિવ ક્રેડિટ અને ડેબિટ કાર્ડ મેળવતો હતો. આ રૅકેટના માસ્ટરમાઇન્ડે તેને એક ડેટા રીડર મશીન અને લૅપટૉપ આપ્યાં હતાં અને એ કાર્ડને ફરી ઍક્ટિવેટ કરતાં શીખવ્યું હતું. નાસિર લૅપટૉપ ડેટા રીડર મશીન સાથે જોડતો હતો અને ડમી કાર્ડ સ્વાઇપ કરીને એમાંનો જૂનો ડેટા કાઢી નાખતો હતો. ત્યાર પછી કોઈ અન્ય યુઝરના ક્રેડિટ કાર્ડની વિગતો એમાં અપલોડ કરતો હતો. રૅકેટના માસ્ટરમાઇન્ડે તેને યુઝર્સનું લિસ્ટ અને ATM PIN સહિત તેમના કાર્ડની ડીટેલ આપી હતી. અજાણ્યા લોકોનાં કાર્ડની ગુપ્ત વિગતો રૅકેટિયર્સને કઈ રીતે મળે છે એની માહિતી હજી સુધી પોલીસને નથી મળી. નાસિર મધરાતે એ કાર્ડ વડે ATMમાંથી કે અન્ય રીતે પૈસા કઢાવવાની પ્રવૃત્તિ કરતો હતો એથી રાતે કાર્ડધારકને મોબાઇલ ફોન પર નોટિફિકેશન મળે તો તે સમયસર એ બાબતની ફરિયાદ કરી ન શકે અને બૅન્કને પણ એ પ્રત્યે પગલાં લેવાની અનુકૂળતા ન રહે. તે દરરોજ એક વખત મધરાતે ૧૨ વાગ્યાની થોડી મિનિટ પહેલાં અને ૧૦-૧૫ મિનિટ રાહ જોઈને ૧૨ વાગ્યા પછી ફરી પાછો એ કાર્ડ વડે રૂપિયા કાઢતો હતો. એથી બીજું ટ્રાન્ઝૅક્શન બીજા દિવસમાં ગણાઈ જતું હતું. નાસિરે છેલ્લા ચાર મહિનામાં આવાં બે ડઝનથી વધુ ટ્રાન્ઝૅક્શન કર્યા હતાં. દરેક ટ્રાન્ઝૅક્શનમાં તે લગભગ એક લાખ રૂપિયા ઉપાડતો હતો.’